
ZÁPISNICA
Zasadnutie výkonného výboru
2. septembra 2026  |  online
Prítomní: Ivan Tomko, Dávid Kubíček, Peter Amzler, Patrik Varga, Pavol Bozogáň, Michal Potecký, Tomáš Fecák, Tomáš Tóth, Lukáš Tužinčin
Hlavnou témou zasadnutia bola revízia súťažných predpisov na novú sezónu, ktorú pripravil Tomáš Fecák a priebežne konzultoval s Tomášom Kozáčkom. Výbor postupne prešiel jednotlivé navrhované úpravy a k viacerým z nich prijal rozhodnutia.
1. Rozhodcovia a licencie
Výbor prerokoval koncepciu rozvoja rozhodcovskej základne, ktorú predstavil Peter Amzler. Zámerom je organizovať školenia rozhodcov (vrátane online preškoľovaní) a motivovať hráčov aj rozhodcov k získaniu kvalifikácie – napríklad formou zľavy na štartovnom pre držiteľov príslušného levelu a symbolickej odmeny pre aktívnych rozhodcov.
V súťažných predpisoch zostáva zachovaná podmienka držby rozhodcovskej licencie, pričom bližšia špecifikácia úrovní bude predmetom samostatných predpisov pre rozhodcov. Túto agendu ďalej koordinuje Peter Amzler v spolupráci s Romanom Švecom.
2. Pendlovanie hráčov medzi 1. a 2. ligou
Na základe klubového podnetu výbor diskutoval o uvoľnení pravidiel pre striedanie hráčov medzi 1. a 2. ligou, keďže doterajšie nastavenie sťažovalo dopĺňanie súpisiek najmä klubom z východu a mimo Bratislavy. Výbor sa zhodol na posunutí limitu tak, aby hráč mohol odohrať celé jedno kolo (4 zápasy) vo vyššej súťaži a stále sa vrátiť do nižšej; právo nastupovať v nižšej súťaži stráca až po odohraní piateho zápasu.
3. Obmedzenie počtu hráčov z rebríčka v lige
Výbor sa vrátil k pravidlu obmedzujúcemu nasadzovanie najlepšie umiestnených hráčov v ligových zápasoch. Po diskusii, ktorá nadviazala aj na členské zhromaždenie, bolo hlasovaním schválené zrušenie obmedzenia pre prvú štvorku rebríčka; zachováva sa len obmedzenie počtu hráčov z prvej desiatky. Dôvodom je aktuálna kvalita a nepravidelná účasť najlepších hráčov, ktorá doterajšie prísnejšie obmedzenie robila neúčelným.
4. Súpisky a registrácia hráčov
Výbor potvrdil zachovanie pravidla, podľa ktorého sa noví hráči môžu dopĺňať na súpisky aj počas sezóny, avšak s primeraným časovým predstihom pred zápasom, aby sa predišlo účelovým zmenám tesne pred kľúčovými kolami. Diskusia o prípadnom sprísnení podmienok účasti (napríklad minimálny počet odohraných zápasov) zostáva otvorená pre budúcnosť.
5. Mládežnícke turnaje a kategórie začiatočníkov
Výbor prerokoval veľké výkonnostné rozdiely medzi deťmi v mládežníckych kategóriách. Zhodol sa, že organizátori dostanú väčšiu voľnosť zriadiť osobitnú kategóriu pre začiatočníkov (napr. typu štartér), aby sa do súťaží zapojilo viac detí. Otázka prípadného bodového ohodnotenia takejto kategórie (napríklad symbolický bod za účasť) bude doriešená samostatne tak, aby administratívne nezaťažila spracovanie rebríčkov. 
6. Členstvo klubov a prihlasovanie tímov do ligy
V nadväznosti na nové stanovy, podľa ktorých sú členmi asociácie kluby, výbor riešil podmienky prihlasovania nových tímov do ligy (aktuálne aj tím z Nitry). Zhodol sa, že nové skupiny hráčov sa môžu do súťaží zapojiť pod existujúcim klubom a v prípade pokračujúceho záujmu si neskôr založiť vlastné občianske združenie, aby bola zachovaná transparentnosť pri nakladaní s prostriedkami.
7. Termínová listina
Výbor diskutoval o kolíziách termínov niektorých turnajov so zahraničnými ligami a mládežníckymi podujatiami. Zhodol sa, že plošné prepracovanie už zverejnenej termínovej listiny nie je vhodné, no v mesiacoch, kde existujú objektívne dôvody (napríklad dva turnaje rovnakej kategórie za sebou alebo kolízia s majstrovstvami), sa preverí možnosť úpravy. 
Záver
Vzhľadom na rozsah agendy neboli prebrané všetky body. Tomáš Fecák pripraví prehľad najvýznamnejších zmien v predpisoch, ktorý bude po finalizácii rozoslaný členskej základni a zverejnený. Materiály k podpore juniorov a rozhodcov pripraví Peter Amzler; členovia sa k nim vyjadria a v prípade potreby sa uskutoční ďalšie (prípadne mimoriadne) zasadnutie výkonného výboru v priebehu nasledujúceho týždňa.

